Ericu950/Stoicheia-meter-silver huggingface dataset:
στρατόνικος εἰς Ἄβδηρ  ἀποδημήσας ποτὲ ἐπὶ τὸν ἀγῶνα τὸν τιθέμενον αὐτόθι , ὁρῶν ἕκαστον τῶν πολιτῶν κατ ἰδίαν κεκτημένον κήρυκα κηρύττοντά τε ἕκαστον αὐτῶν , ὅτε θέλοι , νουμηνίαν σχεδόν τε τοὺς κήρυκας ἐν τῷ χωρίῳ ὄντας πολὺ πλείους κατὰ λόγον τῶν δημοτῶν , ἐπ ἄκρων ἐβάδιζε τῶν ὀνύχων ἐν τῇ πόλει σχέδην , δεδορκὼς ἀτενὲς εἰς τὴν γῆν κάτω .
πυνθανομένου δὲ τῶν ξένων αὐτοῦ τινος τὸ πάθος τὸ γεγονὸς ἐξαπίνης περὶ τοὺς πόδας , τοῦτ εἶπε ·
τοῖς ὅλοις μὲν ἔρρωμαι , ξένε , καὶ τῶν κολάκων πολὺ μᾶλλον ἐπὶ δεῖπνον τρέχω ·
ἀγωνιῶ δὲ καὶ δέδοικα παντελῶς , μή ποτ ἐπιβὰς κήρυκι τὸν πόδ ἀναπαρῶ .
αὐλεῖν ἐπὶ τοῖς ἱεροῖσιν αὐλητοῦ κακοῦ μέλλοντος ὁ Στρατόνικος  εὐφήμει , μέχρι σπείσαντες εὐξώμεσθα , φησί , τοῖς θεοῖς .
κλέων τις ἦν κιθαρῳδός , ὃς ἐκαλεῖτο Βοῦς , δεινῶς ἀπᾴδων τῇ λύρᾳ τ οὐ χρώμενος .
τούτου διακούσας ὁ Στρατόνικος εἶφ ὅτι  ὄνος λύρας ἐλέγετο , νῦν δὲ βοῦς λύρας .
στρατόνικος ὁ κιθαρῳδὸς ὡς Βηρισάδην ἔπλευσεν εἰς τὸν Πόντον ὄντα βασιλέα .
πολλοῦ χρόνου δ ἤδη γεγονότος ἀποτρέχειν ἠβούλετο Στρατόνικος εἰς τὴν Ἑλλάδα .
ὡς δ αὐτὸν , ὡς ἔοικεν , οὐ προσίετο , τοῦτ ἀποκριθῆναί φασι τῷ Βηρισάδῃ ·
σὺ γὰρ διανοεῖ , φησίν , αὐτοῦ καταμένειν ;
ἐν τῇ Κορίνθῳ παρεπεδήμησέν ποτε Στρατόνικος ὁ κιθαρῳδός .
εἶτα γρᾴδιον ἐνέβλεπεν αὐτῷ κ οὐκ ἀφίστατ  οὐδαμοῦ .
κ ᾆθ ὁ Στρατόνικος  πρὸς θεῶν , μῆτερ , φράσον τί ἔσθ ὃ βούλει καὶ τί μ εἰσβλέπεις ἀεί ;
διηπόρησα , φησίν , εἰ μήτηρ σε μὲν δέκα μῆνας εἶχε κ ἀκράτει τῆς κοιλίας , πόλις δ ἔχουσά σ ἡμέραν ἀλγεῖ μίαν .
ἡ Νικοκρέοντος εἰσιοῦσ  Ἀξιοθέα γυνὴ μετὰ παιδίσκης ἅβρας εἰς τὸν πότον ἀπεψόφησε κ ᾆτα τῷ Σικυωνίῳ ἀμυγδάλην ἐπιβᾶσα συνέτριβεν , συνεὶς Στρατόνικος εἶπεν  οὐχ ὅμοιος ὁ ψόφος .
ὑπὸ νύκτα τῆς φωνῆς δὲ ταύτης οὕνεκα ἐν τῷ πελάγει διέλυσε τὴν παρρησίαν .
ἐπιδεικνυμένου πόθ , ὡς ἔοικεν , ἐν Ἐφέσῳ ἀφυοῦς κιθαρῳδοῦ τὸν μαθητὴν τοῖς φίλοις , παρὼν κατὰ τύχην ὁ Στρατόνικος τοῦτ ἔφη ·
ὃς αὐτὸς αὑτὸν οὐ κιθ . . . . . . . . .
ἄλλους κιθα . . . . . . . . . . . . . . . . . . .
κλέαρχος δ ἐν δευτέρῳ περὶ φιλίας    Στρατόνικος , φησίν , ὁ κιθαριστὴς ἀναπαύεσθαι μέλλων ἐκέλευεν ἀεὶ τὸν παῖδα προσφέρειν αὑτῷ πιεῖν ·
οὐχ ὅτι διψῶ , φησίν , ἵνα δὲ μὴ διψήσω .
ἐν δὲ Βυζαντίῳ κιθαρῳδοῦ τὸ μὲν προοίμιον ᾄσαντος εὖ , ἐν δὲ τοῖς λοιποῖς ἀποτυγχάνοντος , ἀναστὰς ἐκήρυξεν  ὃς ἂν καταμηνύσῃ τὸν τὸ προοίμιον ᾄσαντα κιθαρῳδόν , λήψεται χιλίας δραχμάς .
ἐρωτηθεὶς δ ὑπό τινος τίνες εἰσὶν οἱ μοχθηρότατοι , τῶν ἐν Παμφυλίᾳ Φασηλίτας μὲν ἔφησε μοχθηροτάτους εἶναι , Σιδήτας δὲ τῶν ἐν τῇ οἰκουμένῃ .
πάλιν δ ἐπερωτηθείς , ὥς φησιν Ἡγήσανδρος   , πότερα Βοιωτοὶ βαρβαρώτεροι τυγχάνουσιν ὄντες ἢ Θετταλοί , Ἠλείους ἔφησεν .
ἀναστήσας δέ ποτε καὶ τρόπαιον ἐν τῇ διατριβῇ ἐπέγραψε  κατὰ τῶν κακῶς κιθαριζόντων .
ἐρωτηθεὶς δὲ ὑπό τινος τίνα τῶν πλοίων ἀσφαλέστατά ἐστι , τὰ μακρὰ ἢ τὰ στρογγύλα ,  τὰ νενεωλκημένα  εἶπεν .
ἐν Ῥόδῳ δ ἐπίδειξιν ποιούμενος , ὡς οὐδεὶς ἐπεσημήνατο , καταλιπὼν τὸ θέατρον ἐξῆλθεν εἰπὼν  ὅπου τὸ ἀδάπανον οὐ ποιεῖτε , πῶς ἐγὼ ἐλπίζω παρ ὑμῶν ἔρανον λήψεσθαι  ;
γυμνικοὺς δὲ ἀγῶνας , ἔφη , διατιθέτωσαν Ἠλεῖοι , Κορίνθιοι δὲ θυμελικούς , Ἀθηναῖοι δὲ σκηνικούς .
εἰ δέ τις τούτων πλημμελοίη , μαστιγούσθωσαν Λακεδαιμόνιοι  , ἐπισκώπτων τὰς παρ αὐτοῖς ἀγομένας μαστιγώσεις , ὥς φησι Χαρικλῆς ἐν τῷ πρώτῳ περὶ τοῦ ἀστικοῦ ἀγῶνος   .
πτολεμαίου δὲ τοῦ βασιλέως περὶ κιθαριστικῆς πρὸς αὐτὸν διαλεγομένου φιλονικότερον ,  ἕτερόν ἐστιν , εἶπεν , ὦ βασιλεῦ , σκῆπτρον , ἕτερον δὲ πλῆκτρον  , ὥς φησι Καπίτων ὁ ἐποποιὸς ἐν δʹ τῶν πρὸς Φιλόπαππον ὑπομνημάτων .
παρακληθεὶς δ ἀκοῦσαί ποτε κιθαρῳδοῦ μετὰ τὴν ἀκρόασιν ἔφη ·
τῷ δ ἕτερον μὲν ἔδωκε πατήρ , ἕτερον δ ἀνένευσε , καί τινος εἰπόντος  τὸ ποῖον ;
ἔφη  κακῶς μὲν κιθαρίζειν ἔδωκεν , ᾄδειν δὲ καλῶς ἀνένευσε .
δοκοῦ δέ ποτε καταπεσούσης καὶ ἀποκτεινάσης ἕνα τῶν πονηρῶν  ἄνδρες , ἔφη , δοκῶ , εἰσὶ θεοί ·
εἰ δὲ μή εἰσι , δοκοί εἰσιν .
ἀναγράφει δὲ καὶ τάδε μετὰ τὰ προειρημένα τοῦ Στρατονίκου ἀπομνημονευμάτων οὕτως .
στρατόνικος πρὸς τὸν Χρυσογόνου πατέρα λέγοντα ὅτι πάντα αὐτῷ ὑπάρχει οἰκεῖα ·
αὐτὸς μὲν γὰρ ἐργολάβος εἶναι , τῶν δὲ υἱῶν ὃ μὲν διδάξει , ὁ δὲ αὐλήσει ,  προσδεῖ γ , ἔφη ὁ Στρατόνικος , ἔτι ἑνός .
εἰπόντος δὲ  τίνος ;
θεάτρου , ἔφη , οἰκείου .
ἐρομένου δέ τινος ὅ τι τὴν Ἑλλάδα πᾶσαν περινοστεῖ , ἀλλ οὐκ ἐν μιᾷ πόλει διαμένει , παρὰ τῶν Μουσῶν ἔφη εἰληφέναι τέλος τοὺς Ἕλληνας ἅπαντας , παρ ὧν πράττεσθαι μισθὸν ἀμουσίας .
τὸν Φάωνα δὲ ἔφη αὐλεῖν οὐχ ἁρμονίαν , ἀλλὰ τὸν Κάδμον .
προσποιουμένου δὲ εἶναι Φάωνος αὐλητικοῦ καὶ ἔχειν φάσκοντος Μεγαροῖ χορόν ,  ληρεῖς , ἔφη ·
ἐκεῖ μὲν γὰρ οὐκ ἔχεις , ἀλλ ἔχει .
μάλιστα δὲ θαυμάζειν ἔφη τὴν τοῦ σοφιστοῦ Σατύρου μητέρα , ὅτι ὃν οὐδεμία πόλις ἐνεγκεῖν οἵα τε δέκα ἡμέρας , ἐκείνη δέκα μῆνας ἤνεγκε .
πυνθανόμενος δὲ ἐν Ἰλίῳ ἐπιδημεῖν αὐτὸν τοῖς Ἰλιείοις  αἰεί , ἔφησεν , Ἰλίῳ κακά .
μυννάκου δ αὐτῷ περὶ μουσικῆς διαμφισβητοῦντος οὐ προσέχειν αὐτῷ ἔφη , ὅτι ἀνώτερον τοῦ σφυροῦ λέγει .
τὸν δὲ φαῦλον ἰατρὸν ἀπαυθημερίζειν ἔφη ποιεῖν εἰς Ἅιδου τοὺς θεραπευομένους .
ἀπαντήσας δέ τινι τῶν γνωρίμων ὡς εἶδεν ἐσπογγισμένα τὰ ὑποδήματα καλῶς συνηχθέσθη ὡς πράττοντι κακῶς , νομίζων οὐκ ἂν οὕτως ἐσπογγίσθαι καλῶς , εἰ μὴ αὐτὸς ἐσπόγγισεν .
ἐν Τειχιοῦντι δὲ τῆς Μιλήτου μιγάδων οἰκούντων ὡς ἑώρα πάντας τοὺς τάφους ξενικοὺς ὄντας  ἀπίωμεν , ἔφη , παῖ ·
ἐνταῦθα γὰρ οἱ ξένοι ἐοίκασιν ἀποθνῄσκειν , τῶν δ ἀστῶν οὐδείς .
ζήθου δὲ τοῦ κιθαριστοῦ διεξιόντος περὶ μουσικῆς , μόνῳ δὲ οὐκ ἔφη προσήκειν περὶ μουσικῆς λαλεῖν ,  ὅς γε , ἔφη , τὸ ἀμουσότατον τῶν ὀνομάτων εἵλου , εἰ σεαυτὸν ἀντ Ἀμφίονος Ζῆθον καλεῖς .
μακεδόνα δέ τινα κιθαρίζειν διδάσκων ἐκπικρανθεὶς ἐπὶ τῷ μηδὲν αὐτὸν ποιεῖν τῶν δεόντων  εἰς Μακεδονίαν ἔφη .
πρὸς βαλανείῳ ψυχρῷ καὶ φαύλῳ κεκοσμημένον ἰδὼν ἡρῷον λαμπρῶς ὡς ἐξῆλθεν λελουμένος κακῶς  οὐ θαυμάζω , ἔφη , ὅτι πολλοὶ ἀνάκεινται πίνακες ·
ἕκαστον γὰρ τῶν λουομένων ὡς σωθέντα ἀνατιθέναι .
ἐν Αἴνῳ δὲ ἔφη τοὺς μὲν ὀκτὼ μῆνας εἶναι ψῦχος , τοὺς δὲ τέτταρας χειμῶνα .
τοὺς δὲ Ποντικοὺς ἐκ τοῦ πολλοῦ ἥκειν πόντου , ὥσπερ ἐκ τοῦ ὀλέθρου .
τοὺς δὲ Ῥοδίους ἐκάλει λευκοὺς Κυρηναίους καὶ μνηστήρων πόλιν , τὴν δ Ἡράκλειαν Ἀνδροκόρινθον καὶ τὸ Βυζάντιον μασχάλην τῆς Ἑλλάδος , τοὺς δὲ Λευκαδίους ἑώλους Κορινθίους , τοὺς δ Ἀμβρακιώτας Μεμβρακιώτας .
ἐκ τῆς δ Ἡρακλείας ὡς ἐξῄει τὰς πύλας καὶ περιεσκόπει , ἐρομένου τινὸς τί περισκοπεῖ , αἰσχύνεσθαι ἔφη , μὴ ὀφθῇ , ὥσπερ ἐκ πορνείου ἐξιών .
ἰδὼν δ ἐν τῷ κύφωνι δεδεμένους δύο  ὡς μικροπολιτικόν , ἔφη , τὸ μὴ δύνασθαι συμπληρῶσαι .
πρὸς δὲ ἁρμονικόν τινα , κηπουρὸν ὄντα πρότερον , ἀμφισβητοῦντ  αὐτῷ περὶ ἁρμονίας ἔφη ·
ἄρδοι τις ἣν ἕκαστος εἰδείη τέχνην .
ἐν Μαρωνείᾳ δὲ συμπίνων τισὶν ἐθέλειν ἔφη γνῶναι κατὰ τίνα τόπον ἐστὶ τῆς πόλεως , ἐὰν κατακαλύψαντες ἄγωσιν .
εἶθ ὡς ἦγον καὶ ἠρώτων ,  κατὰ τὸ καπηλεῖον  , ἔφη , ὅτι καπηλεῖα ἐδόκει εἶναι ἡ Μαρώνεια .
τὸν δὲ Τηλεφάνην , ἐπεὶ ἀναφυσᾶν ἤρχετο παρακατακείμενος ,  ἄνω , ἔφη , ὡς οἱ ἐρυγγάνοντες .
τοῦ δὲ βαλανέως ἐν Καρδίᾳ ῥύμμα γῆν μοχθηρὰν καὶ ὕδωρ ἁλμυρὸν παρέχοντος , πολιορκεῖσθαι ἔφη κατὰ γῆν καὶ κατὰ θάλατταν .
νικήσας δ ἐν Σικυῶνι τοὺς ἀνταγωνιστὰς ἀνέθηκεν εἰς τὸ Ἀσκληπιεῖον τρόπαιον ἐπιγράψας ·
Στρατόνικος ἀπὸ τῶν κακῶς κιθαριζόντων  .
ᾄσαντος δέ τινος , ἤρετο τίνοσ τὸ μέλος .
εἰπόντος δ ὅτι Καρκίνου ,  πολύ γε μᾶλλον , ἔφη , ἢ ἀνθρώπου  .
ἐν Μαρωνείᾳ δ ἔφη οὐ γίνεσθαι ἔαρ , ἀλλ ἀλέαν .
ἐν Φασήλιδι δὲ πρὸς τὸν παῖδα διαμφισβητοῦντος τοῦ βαλανέως περὶ τοῦ ἀργυρίου  ἦν γὰρ νόμος πλείονος λούειν τοὺς ξένους   ὦ μιαρέ , ἔφη , παῖ , παρὰ χαλκοῦν με Φασηλίτην ἐποίησας .
πρὸς δὲ τὸν ἐπαινοῦντα , ἵνα λάβῃ τι , αὐτὸς ἔφη μείζων εἶναι πτωχός .
ἐν μικρᾷ δὲ πόλει διδάσκων ἔφη  αὕτη οὐ πόλις ἐστίν , ἀλλὰ μόλις .
ἐν Πέλλῃ δὲ πρὸς φρέαρ προσελθὼν ἠρώτησεν εἰ πότιμόν ἐστιν .
εἰπόντων δὲ τῶν ἱμώντων  ἡμεῖς γε τοῦτο πίνομεν  ,  οὐκ ἄρ , ἔφη , πότιμόν ἐστιν  .
ἐτύγχανον δ οἱ ἄνθρωποι χλωροὶ ὄντες .
ἐπακούσας δὲ τῆς Ὠδῖνος τῆς Τιμοθέου  εἰ δ ἐργολάβον , ἔφη , ἔτικτεν καὶ μὴ θεόν , ποίας ἂν ἠφίει φωνάς .
πολυίδου δὲ σεμνυνομένου ὡς ἐνίκησε Τιμόθεον ὁ μαθητὴς αὐτοῦ Φιλωτᾶς ,  θαυμάζειν ἔφη , εἰ ἀγνοεῖς ὅτι αὐτὸς μὲν ψηφίσματα ποιεῖ , Τιμόθεος δὲ νόμους .
πρὸς Ἄρειον δὲ τὸν ψάλτην ὀχλοῦντά τι αὐτὸν  ψάλλ  ἐς κόρακας  ἔφη .
ἐν Σικυῶνι δὲ πρὸς νακοδέψην γεγενημένον , ἐπεὶ ἐλοιδορεῖτό τι αὐτῷ καὶ  κακόδαιμον  ἔφη ,  νακόδαιμον  ἔφη .
τοὺς δὲ Ῥοδίους ὁαὐτὸς Στρατόνικος σπαταλῶνας καὶ θερμοπότας θεωρῶν ἔφη αὐτοὺς λευκοὺς εἶναι Κυρηναίους .
καὶ αὐτὴν δὲ τὴν Ῥόδον ἐκάλει μνηστήρων πόλιν , χρώματι μὲν εἰς ἀσωτίαν διαλλάττειν ἐκείνων ἡγούμενος αὐτούς , ὁμοιότητι δ εἰς καταφέρειαν ἡδονῆς τὴν πόλιν μνηστήρων εἰκάζων .
ζηλωτὴς δὲ διὰ τῶν εὐτραπέλων λόγων τούτων ἐγένετο ὁ Στρατόνικος Σιμωνίδου τοῦ ποιητοῦ , ὥς φησιν Ἔφορος ἐν δευτέρῳ περὶ εὑρημάτων   , φάσκων καὶ Φιλόξενον τὸν Κυθήριον περὶ τὰ ὅμοια ἐσπουδακέναι .
φαινίας δ ὁ περιπατητικὸς ἐν δευτέρῳ περὶ ποιητῶν    Στρατόνικος , φησίν , ὁ Ἀθηναῖος δοκεῖ τὴν πολυχορδίαν εἰς τὴν ψιλὴν κιθάρισιν πρῶτος εἰσενεγκεῖν καὶ πρῶτος μαθητὰς τῶν ἁρμονικῶν ἔλαβε καὶ διάγραμμα συνεστήσατο .
ἦν δὲ καὶ ἐν τῷ γελοίῳ οὐκ ἀπίθανος .
φασὶ δὲ καὶ τελευτῆσαι αὐτὸν διὰ τὴν ἐν τῷ γελοίῳ παρρησίαν ὑπὸ Νικοκλέους τοῦ Κυπρίων βασιλέως φάρμακον πιόντα διὰ τὸ σκώπτειν αὐτοῦ τοὺς υἱούς .
τοῦ δ Ἀριστοτέλους τεθαύμακα , ὃν πολυθρύλητον πεποιήκασιν οἱ σοφοὶ οὗτοι , καλέ μου Δημόκριτε ,  καὶ σὺ τῶν λόγων αὐτοῦ πρεσβεύεις ὡς καὶ τῶν ἄλλων φιλοσόφων τε καὶ ῥητόρων τῆς ἀκριβείας  πότε μαθὼν ἢ παρὰ τίνος ἀνελθόντος ἐκ τοῦ βυθοῦ Πρωτέως ἢ Νηρέως , τί ποιοῦσιν οἱ ἰχθύες ἢ πῶς κοιμῶνται ἢ πῶς διαιτῶνται .
τοιαῦτα γὰρ συνέγραψεν ὡς εἶναι κατὰ τὸν κωμῳδιοποιὸν    θαύματα μωροῖς .
φησὶν γὰρ ὅτι κήρυκες μὲν καὶ πάντα τὰ ὀστρακόδερμα ἀνόχευτον αὐτῶν ἐστι τὸ γένος καὶ ὅτι ἡ πορφύρα καὶ ὁ κῆρυξ μακρόβια .
ζῆν γὰρ τὴν πορφύραν ἔτη ἓξ πόθεν τοῦτο οἶδε ·
καὶ ὅτι ἐπὶ πλεῖστον χρόνον ἐν ὀχείᾳ γίγνεται ἡ ἔχιδνα , καὶ ὅτι μέγιστον μέν ἐστιν ἡ φάττα , δεύτερον δὲ ἡ οἰνάς , ἐλάχιστον δὲ ἡ τρυγών .
πόθεν δ ὅτι ὁ μὲν ἄρρην ἵππος ζῇ ἔτη πέντε καὶ τριάκοντα , ἡ δὲ θήλεια πλείω τῶν τεσσαράκοντα , βιῶσαι φήσας τινὰ καὶ ἑβδομήκοντα πέντε .
ἱστορεῖ δ ὅτι καὶ ἐκ τῆς τῶν φθειρῶν ὀχείας αἱ κόνιδες γεννῶνται καὶ ὅτι ἐκ τοῦ σκώληκος μεταβάλλοντος γίνεται κάμπη , ἐξ ἧς βομβυλιός , ἀφ οὗ ὁ νεκύδαλλος ὀνομαζόμενος ·
ἀλλὰ μὴν καὶ τὰς μελίσσας βιοῦν φησι μέχρι ἐτῶν ἕξ , τινὰς δὲ καὶ ἑπτά .
οὐκ ὦφθαι δέ φησιν οὔ τε μέλισσαν οὔ τε κηφῆνα ὀχεύοντας , ὅθεν οὐκ εἶναι διιδεῖν πότερα αὐτῶν ἄρρενα ἢ θήλεα .
πόθεν δ ὅτι οἱ ἄνθρωποι ἥσσονες μελισσῶν ·
αἰεὶ γὰρ αὗται τὴν ἰσότητα τοῦ βίου τηροῦσιν , οὐ μεταβαλλόμεναι , ἀλλ ἀγείρουσαι καὶ ἀδιδάκτως ποιοῦσαι .
οἱ δ ἄνθρωποι ἥσσονες μελισσῶν καὶ πλήρεις οἰήσεως ὡς ἐκεῖναι μέλιτος ·
πόθεν δ ἐτήρησεν ;
ἐν δὲ τῷ περὶ μακροβιότητός φησιν ὅτι ὦπταί τις μυῖα ἔτη ἓξ ἢ ἑπτὰ ζήσασα .
τίς γὰρ τούτων ἡ ἀπόδειξις ;
ποῦ δὲ εἶδεν ἐκ κέρατος ἐλάφου κισσὸν ἀναφύντα ;
γλαῦκες δέ , φησί , καὶ κόρακες ἡμέρας ἀδυνατοῦσι βλέπειν ·
διὸ νύκτωρ τὴν τροφὴν ἑαυτοῖς θηρεύουσι καὶ οὐ πᾶσαν νύκτα , ἀλλὰ τὴν ἀκρέσπερον , καὶ τὰς ἰδέας δὲ τῶν ὀφθαλμῶν αὐτῶν οὐκ ἐμφερεῖς εἶναι ;
τοῖς μὲν γὰρ γλαυκαί , τοῖς δὲ μέλαιναι , τοῖς δὲ χαροποί .
ἀνθρώποις δὲ ὅτι παντοῖος ὁ ὀφθαλμὸς ἠθῶν τε διαφορὰς εἶναι περὶ τοὺς ὀφθαλμοὺς λέγει ·
τοὺς μὲν γὰρ αἰγωποὺς τῶν ἀνθρώπων πρὸς ὀξύτητα μὲν ὄψεως εὖ πεφυκέναι , τὰ δ ἤθη βελτίστους εἶναι .
καὶ τῶν ἄλλων τοὺς μὲν ἐκτὸς ἔχειν τοὺς ὀφθαλμούς , τοὺς δὲ ἐντός , ἄλλους δὲ μέσως .
καὶ τοὺς μὲν ἐντὸς ὀξυωπεστάτους εἶναι , τοὺς δ ἐκτὸς κακοηθεστάτους ·
οἱ δὲ μέσως , φησίν , ἔχοντες ἐπιεικεῖς .
εἶναι δέ τινας καὶ σκαρδαμυκτικούς , τοὺς δ ἀτενεῖς , τοὺς δὲ μέσους ·
ἀβεβαίους δ εἶναι τοὺς σκαρδαμυκτικούς , ἀναιδεῖς δ εἶναι τοὺς ἀτενεῖς ·
τοὺς δὲ μέσους βελτίστων ἠθῶν .
μόνον τε ἄνθρωπον τῶν ζῴων τὴν καρδίαν ἔχειν ἐν τοῖς ἀριστεροῖς μέρεσι , τὰ δ ἄλλα ἐν τῷ μέσῳ .
καὶ τοὺς ἄρρενας τῶν θηλειῶν πλείονας ὀδόντας ἔχειν .
τετηρῆσθαί φησι τοῦτο καὶ ἐπὶ προβάτου καὶ ἐπὶ συὸς καὶ ἐπὶ αἰγός .
τῶν δὲ ἰχθύων οὐδένα γεννᾶσθαι ὄρχεις ἔχοντα ·
μαστοὺς δὲ οὔ τ ἰχθὺν ἔχειν οὔ τε ὄρνιθας , δελφῖνα δὲ μόνον οὐκ ἔχειν χολήν .
ἔνιοι δέ , φησίν , ἐπὶ μὲν τῷ ἥπατι οὐκ ἔχουσιν χολήν , ἀλλὰ πρὸς τοῖς ἐντέροις , ὡς ἔλοψ καὶ συναγρὶς καὶ σμύραινα καὶ ξιφίας καὶ χελιδών .
ἡ δὲ ἀμία παρ ὅλον τὸ ἔντερον παρατεταμένην ἔχει τὴν χολήν , ἱέραξ δὲ καὶ ἰκτῖνος πρὸς τῷ ἥπατι καὶ τοῖς ἐντέροις ·
ὁ δ αἰγοκέφαλος πρὸς τῷ ἥπατι καὶ τῇ κοιλίᾳ , περιστερὰ δὲ καὶ ὄρτυξ καὶ χελιδὼν οἳ μὲν πρὸς τοῖς ἐντέροις , οἳ δὲ πρὸς τῇ κοιλίᾳ .
τὰ δὲ μαλακόδερμά φησι καὶ τὰ ὀστρακόδερμα καὶ τὰ σελαχώδη καὶ τὰ ἔντομα πλείονα χρόνον ὀχεύειν .
δελφῖνα δὲ καί τινας τῶν ἰχθύων παρακατακλινομένους ὀχεύειν , καὶ εἶναι τῶν μὲν δελφίνων βραδεῖαν τὴν μῖξιν , τῶν δὲ ἰχθύων ταχεῖαν .
ἔτι ὁ λέων , φησί , στερέμνια ἔχει τὰ ὀστᾶ , καὶ κοπτομένων αὐτῶν ὥσπερ ἐκ τῶν λίθων πῦρ ἐκλάμπειν .
δελφὶς δὲ ὀστᾶ μὲν ἔχει καὶ οὐκ ἄκανθαν , τὰ δὲ σελάχη καὶ χόνδρον καὶ ἄκανθαν .
τῶν δ ἰχθύων . . . .
τὰ μὲν εἶναι χερσαῖα , τὰ δὲ ἔνυδρα , τὰ δὲ πυριγενῆ .
εἶναι δέ τινα καὶ ἐφήμερα καλούμενα , ἃ μίαν μόνην ἡμέραν ζῆν .
τὰ δὲ ἀμφίβια εἶναι ὡς τὸν ποτάμιον ἵππον καὶ κροκόδειλον καὶ ἔνυδριν .
πάντα τε τὰ ζῷα δύο ἡγεμόνας ἔχειν πόδας , καρκίνον δὲ τέσσαρας .
ὅσα δ ἔναιμά ἐστι , φησί , τῶν ζῴων ἢ ἄποδά ἐστιν ἢ δίποδα ἢ τετράποδα , ὅσα δὲ τῶν τεσσάρων πλείονας ἔχει πόδας ἄναιμά ἐστι .
διὸ καὶ πάντα τὰ κινούμενα τέτταρσι σημείοις κινεῖται ·
ἄνθρωπος μὲν βʹ ποσὶ καὶ χερσί , ὄρνις δὲ βʹ ποσὶ καὶ βʹ πτέρυξιν , ἔγχελυς καὶ γόγγρος δύο πτερυγίοις καὶ δύο καμπαῖς .
ἔτι τῶν ζῴων τὰ μὲν ἔχει χεῖρας , ὡς ἄνθρωπος , τὰ δὲ δοκεῖ , ὡς πίθηκος ·
οὐδὲν γὰρ τῶν ἀλόγων ζῴων δίδωσι καὶ λαμβάνει , πρὸς ἅπερ αἱ χεῖρες ὄργανα δέδονται .
πάλιν τῶν ζῴων τὰ μὲν ἄρθρα ἔχει , ὡς ἄνθρωπος , ὄνος , βοῦς , τὰ δὲ ἄναρθρά ἐστιν , οἷον ὄφεις , ὄστρεα , πλεύμονες .
πολλά τε τῶν ζῴων οὐ κατὰ πᾶσαν ὥραν φαίνεται , οἷον τὰ φωλεύοντα , καὶ ὅσα δὲ μὴ φωλεύει οὐκ αἰεὶ φαίνεται , οἷον χελιδόνες καὶ πελαργοί .
πολλὰ δὲ ἔχων ἔτι λέγειν περὶ ὧν ἐλήρησεν ὁ φαρμακοπώλης παύομαι , καίτοι εἰδὼς καὶ Ἐπίκουρον τὸν φιλαληθέστατον ταῦτ εἰπόντα περὶ αὐτοῦ ἐν τῇ περὶ ἐπιτηδευμάτων ἐπιστολῇ , ὅτι καταφαγὼν τὰ πατρῷα ἐπὶ στρατείαν ὥρμησε καὶ ὅτι ἐν ταύτῃ κακῶς πράττων ἐπὶ τὸ φαρμακοπωλεῖν ἦλθεν ·
εἶτα ἀναπεπταμένου τοῦ Πλάτωνος περιπάτου , φησί , παραβαλὼν ἑαυτὸν προσεκάθισε τοῖς λόγοις , οὐκ ὢν ἀφυής , καὶ κατὰ μικρὸν εἰς τὴν θεωρουμένην ἐξῆλθεν .
οἶδα δὲ ὅτι ταῦτα μόνος Ἐπίκουρος εἴρηκεν κατ αὐτοῦ , οὔ τε δ Εὐβουλίδης , ἀλλ οὐ δὲ Κηφισόδωρος τοιοῦτόν τι ἐτόλμησεν εἰπεῖν κατὰ τοῦ Σταγειρίτου , καίτοι καὶ συγγράμματα ἐκδόντες κατὰ τ ἀνδρός .
ἐν δὲ τῇ αὐτῇ ἐπιστολῇ ὁ Ἐπίκουρος καὶ Πρωταγόραν φησὶ τὸν σοφιστὴν ἐκ φορμοφόρου καὶ ξυλοφόρου πρῶτον μὲν γενέσθαι γραφέα Δημοκρίτου ·
θαυμασθέντα δ ὑπ  ἐκείνου ἐπὶ ξύλων τινὶ ἰδίᾳ συνθέσει ἀπὸ ταύτης τῆς ἀρχῆς ἀναληφθῆναι ὑπ αὐτοῦ καὶ διδάσκειν ἐν κώμῃ τινὶ γράμματα , ἀφ ὧν ἐπὶ τὸ σοφιστεύειν ὁρμῆσαι .
κ ἀγὼ δέ , ἄνδρες συνδαιταλῆς , ἀπὸ τῶν πολλῶν τούτων λόγων τὴν ὁρμὴν ἔχω ἐπὶ τὸ ἤδη γαστρίζεσθαι .
εἰπόντος οὖν τινος ἔτι παρασκευάζεσθαι τοὺς μαγείρους διὰ τὴν πολλὴν τῶν λόγων ἑστίασιν , ἵνα μὴ ψυχρὰ παρατιθῶσιν  οὐδεὶς γὰρ ἂν φάγοι ψυχρῶν  , ὁ Κύνουλκος ἔφη ·
κατὰ τὸν Ἀλέξιδος τοῦ κωμῳδιοποιοῦ Μίλκωνα   ἐγώ  φησιν     κ ἂν μὴ παραθῶσι θερμά .
τ ἀγαθὸν Πλάτων ἁπανταχοῦ φησ ἀγαθὸν εἶναι , μανθάνεις ;
τὸ δ ἡδὺ πάντως ἡδὺ κ ἀκεῖ κ ἀνθάδε .
οὐκ ἀχαρίτως δὲ καὶ Σφαῖρον τὸν συσχολάσαντα μὲν Χρυσίππῳ παρὰ Κλεάνθει , μετάπεμπτον δὲ γενόμενον εἰς Ἀλεξάνδρειαν ὑπὸ τοῦ βασιλέως Πτολεμαίου , κηρίνων ποτὲ ἐν τῷ δείπνῳ παρατεθεισῶν ὀρνίθων ἐκτείναντα τὰς χεῖρας ἐπισχεθῆναι ὑπὸ τοῦ βασιλέως , ὡς ψεύδει συγκατατιθέμενον .
τὸν δ εὐστόχως ἀποφήνασθαι εἰπόντα οὐ τούτῳ συγκατατίθεσθαι ὅτι εἰσὶν ὄρνεις , ἀλλ ὅτι εὔλογόν ἐστι ταύτας ὄρνεις εἶναι .
διαφέρειν δὲ τὴν καταληπτικὴν φαντασίαν τοῦ εὐλόγου ·
τὴν μὲν γὰρ ἀδιάψευστον εἶναι , τὸ δ εὔλογον κ ἂν ἄλλως ἀποβαίνειν .
καὶ ἡμῖν οὖν κατὰ τὴν καταληπτικὴν φαντασίαν καὶ τῶν κηρίνων περιενεχθήτω , ἵνα κ ἂν κατὰ τὴν ὄψιν πλανᾶσθαι δυνώμεθα μὴ πάντα λαλῶμεν .
καὶ μελλόντων ἤδη δειπνεῖν ἐπισχεῖν ἐκέλευσεν ὁ Δάφνος , ἐπειπὼν τὸ ἐκ Μαμμακύθου ἢ Αὐρῶν Μεταγένους ἰαμβεῖον   ·
ὥσπερ ἐπειδὰν δειπνῶμέν που , τότε πλεῖστα λαλοῦμεν ἅπαντες .
κ ἀγώ φημι ἐνδεῶς εἰρῆσθαι τὸν περὶ ἰχθύων λόγον , πολλὰ εἰρηκότων καὶ Ἀσκληπιαδῶν παίδων , Φυλοτίμου λέγω ἐν τοῖς περὶ τροφῆς καὶ Μνησιθέου τοῦ Ἀθηναίου , ἔτι δὲ Διφίλου τοῦ Σιφνίου .
οὗτος γὰρ ἐν τῷ ἐπιγραφομένῳ περὶ τῶν προσφερομένων τοῖς νοσοῦσι καὶ τοῖς ὑγιαίνουσί φησιν ὅτι τῶν θαλασσίων ἰχθύων οἱ μὲν πετραῖοί εἰσιν εὔφθαρτοι , εὔχυλοι , σμηκτικοί , κοῦφοι , ὀλιγότροφοι , οἱ δὲ πελάγιοι δυσφθαρτότεροι , πολύτροφοι , δυσοικονόμητοι .
καὶ τῶν πετραίων ὁ φύκης καὶ ἡ φυκίς , ἁπαλώτατα ἰχθύδια ὄντα , ἄβρωμα καὶ εὔφθαρτά ἐστιν , ἡ δὲ πέρκη τούτοις προσεοικυῖα κατὰ τόπους ὀλίγῳ διαλλάττει .
οἱ δὲ κωβιοὶ ἀναλογοῦσι τῇ πέρκῃ ·
ὧν οἱ μικροὶ καὶ οἱ λευκοὶ ἁπαλοί εἰσιν , ἄβρωμοι , εὔχυλοι , εὔπεπτοι ·
οἱ δὲ χλωροὶ  καλοῦνται δὲ καυλίναι  ξηροί εἰσι καὶ ἀλιπεῖς .
αἱ δὲ χάνναι ἁπαλόσαρκοι , σκληρότεραι δὲ τῆς πέρκης .
ὁ δὲ σκάρος ἁπαλόσαρκος , ψαθυρός , γλυκύς , κοῦφος , εὔπεπτος , εὐανάδοτος , εὐκοίλιος .
τούτων δὲ ὁ πρόσφατος ὕποπτος , ἐπειδὴ τοὺς θαλαττίους λαγὼς θηρεύοντες σιτοῦνται ·
διὸ καὶ τὰ ἐντὸς χολέρας ποιητικὰ ἔχει .
ἡ δὲ καλουμένη κηρὶς ἁπαλόσαρκος , εὐκοίλιος , εὐστόμαχος ·
ὁ δὲ χυλὸς αὐτῆς παχύνει καὶ σμήχει .
ὀρφὸς ἢ ὀρφὼς εὔχυλος , πολύχυλος , γλίσχρος , δύσφθαρτος , πολύτροφος , οὐρητικός ·
τὰ δὲ πρὸς τῇ κεφαλῇ αὐτοῦ γλίσχρα , εὔπεπτα , τὰ δὲ σαρκώδη δύσπεπτα , βαρύτερα ·
ἁπαλώτερον δὲ τὸ οὐραῖον ·
φλέγματος δ ἐστὶ δραστικὸς ὁ ἰχθὺς καὶ δύσπεπτος .
αἱ δὲ σφύραιναι τῶν γόγγρων εἰσὶ τροφιμώτεραι .
ἡ δὲ λιμναία ἔγχελυς τῆς θαλασσίας ἐστὶν εὐστομωτέρα καὶ πολυτροφωτέρα .
τῷ δὲ μελανούρῳ ἀναλογεῖ ὁ χρύσοφρυς .
σκορπίοι δὲ οἱ πελάγιοι καὶ κιρροὶ τροφιμώτεροι τῶν τεναγωδῶν τῶν ἐν τοῖς αἰγιαλοῖς τῶν μεγάλων .
σπάρος δὲ δριμύς , ἁπαλόσαρκος , ἄβρωμος , εὐστόμαχος , οὐρητικός , οὐκ ἄπεπτος , ταγηνιστὸς δὲ δύσπεπτος .
τρίγλη εὐστόμαχος παραστύφουσα , σκληρόσαρκος , δύσφθαρτος , ἐφεκτικὴ κοιλίας καὶ μάλιστα ἡ ἐξ ἀνθράκων ·
ἡ δὲ ἀπὸ τηγάνου βαρεῖα καὶ δύσπεπτος , κοινῶς δὲ πᾶσα αἵματος ἐκκριτική .
συνόδους καὶ χάραξ τοῦ μὲν αὐτοῦ γένους εἰσί , διαφέρει δ ὁ χάραξ .
φάγρος γίνεται μὲν καὶ ποτάμιος , καλλίων δ ἐστὶν ὁ θαλάττιος .
καπρίσκος καλεῖται μὲν καὶ μῦς , βρωμώδης δ ἐστὶ καὶ σκληρός , κιθάρου δ ἐστὶ δυσπεπτότερος ·
δέρμα δ ἔχει εὔστομον .
ῥαφὶς ἢ βελόνη  καλεῖται δὲ καὶ ἀβλεννής  δύσπεπτος , ὑγρός , εὐκοίλιος .
θρίσσα καὶ τὰ ὁμογενῆ , χαλκὶς καὶ ἐρίτιμος , εὐανάδοτα .
κεστρεὺς δὲ γίνεται μὲν καὶ θαλάσσιος καὶ λιμναῖος καὶ ποτάμιος .
οὗτος δέ , φησί , καλεῖται καὶ ὀξύρυγχος .
κορακῖνος δ ὁ ἐκ τοῦ Νείλου ·
ἥττων δ ὁ μέλας τοῦ λευκοῦ καὶ ὁ ἑφθὸς τοῦ ὀπτοῦ ·
οὗτος γὰρ καὶ εὐστόμαχος καὶ εὐκοίλιος .
σάλπη σκληρά , ἄστομος ·
κρείσσων δ ἡ ἐν Ἀλεξανδρείᾳ καὶ ἡ τῷ φθινοπώρῳ γινομένη ·
ὑγρόν τι γὰρ καὶ λευκόν , ἔτι δὲ καὶ ἄβρωμον ἀνίησιν .
ὁ γρύλλος ὅμοιος μέν ἐστιν ἐγχέλει , ἄστομος δέ .
ὁ δὲ ἱέραξ σκληροσαρκότερος μὲν κόκκυγος , τοῖς δ ἄλλοις ὅμοιος ·
καὶ ὁ κόραξ ἱέρακος σκληρότερος .
οὐρανοσκόπος δὲ καὶ ὁ ἁγνὸς καλούμενος ἢ καὶ καλλιώνυμος βαρεῖς .
βῶξ δὲ ἑφθὸς εὔπεπτος , εὐανάδοτος , ὑγρὸν ἀνιείς , εὐκοίλιος ·
ὁ δ ἀπ ἀνθράκων γλυκύτερος καὶ ἁπαλώτερος .
βάκχος εὔχυλος , πολύχυλος , εὔτροφος .
τράγος οὐκ εὔχυλος , ἄπεπτος , βρωμώδης .
ψῆττα , βούγλωσσοι εὔτροφοι καὶ ἡδεῖαι .
τούτοις ἀναλογεῖ καὶ ὁ ῥόμβος .
λευκίσκοι , κέφαλοι , κεστρεῖς , μυξῖνοι , χελλῶνες ὅμοιοί εἰσι κατὰ τὴν προσφοράν , τοῦ δὲ κεφάλου καταδεέστερός ἐστιν ὁ κεστρεύς , ἥσσων δὲ ὁ μυξῖνος , τελευταῖος ὁ χελλών .
θυννὶς δὲ καὶ θύννος βαρεῖς καὶ πολύτροφοι .
ὁ δὲ καλούμενος ἀκαρνὰν γλυκύς ἐστι καὶ παραστύφων , τρόφιμος δὲ καὶ εὐέκκριτος .
ἡ δὲ ἀφύη βαρεῖά ἐστι καὶ δύσπεπτος ·
ὧν ἡ λευκὴ καλεῖται κωβῖτις .
καὶ ὁ ἑψητὸς δέ , τὸ μικρὸν ἰχθύδιον , τοῦ αὐτοῦ γένους ἐστί .
τῶν δὲ σελαχίων ὁ μὲν βοῦς κρεώδης , ὁ δὲ γαλεὸς κρείσσων ὁ ἀστερίας λεγόμενος ·
ὁ δὲ ἀλωπεκίας ὅμοιός ἐστι τῇ γεύσει τῷ χερσαίῳ ζῴῳ , διὸ καὶ τοῦ ὀνόματος ἔτυχε .
καὶ ἡ βατὶς δὲ εὔστομος , ἡ δὲ ἀστερία βατὶς ἁπαλωτέρα καὶ εὔχυλος ·
ὁ δὲ λειόβατος δυσκοιλιώτερος καὶ βρωμώδης .
ἡ δὲ νάρκη δύσπεπτος οὖσα τὰ μὲν κατὰ τὴν κεφαλὴν ἁπαλά τε καὶ εὐστόμαχα ἔχει , ἔτι δὲ εὔπεπτα , τὰ δὲ ἄλλα οὔ ·
κρείττονες δέ εἰσιν αἱ μικραὶ καὶ μάλιστα αἱ λιτῶς ἑψόμεναι .
ἡ δὲ ῥίνη καὶ αὐτὴ τῶν σελαχίων οὖσα εὔπεπτός ἐστι καὶ κούφη .
ἡ δὲ μείζων καὶ τροφιμωτέρα .
κοινῶς δὲ πάντα τὰ σελάχια φυσώδη ἐστὶ καὶ κρεώδη καὶ δυσκατέργαστα πλεοναζόμενά τε τὰς ὄψεις ἀμβλύνει .
ἡ δὲ σηπία καὶ ἑψομένη μὲν ἁπαλὴ καὶ εὔστομος καὶ εὔπεπτος , ἔτι δ εὐκοίλιος ·
ὁ δ ἀπ  αὐτῆς χυλὸς λεπτυντικός ἐστιν αἵματος καὶ κινητικὸς τῆς δι αἱμορροίδων ἐκκρίσεως .
τευθὶς δὲ εὐπεπτοτέρα καὶ τρόφιμος , καὶ μᾶλλον ἡ μικρά ·
ἡ δὲ ἑφθὴ σκληροτέρα ἐστὶ καὶ οὐκ εὔστομος .
ὁ δὲ πῶλυψ συνεργεῖ μὲν ἀφροδισίοις , σκληρὸς δ ἐστὶ καὶ δύσπεπτος ·
ὁ δὲ μείζων τροφιμώτερος .
παρυγραίνει δὲ καὶ κοιλίαν ἑψόμενος ἐπὶ πλεῖον καὶ τὸν στόμαχον ἵστησιν .
ἐμφανίζει δὲ καὶ Ἄλεξις ἐν Παμφίλῃ τοῦ πολύποδος τὸ χρήσιμον λέγων ὧδε   ·
ἐρῶντι δέ , Κτήσων , τί μᾶλλον συμφέρει ὧν νῦν φέρων πάρειμι ;
κήρυκας , κτένας , βολβοὺς μέγαν τε πουλύπουν ἰχθῦς θ ἁδρούς .
ἡ δὲ πηλαμὺς πολύτροφος μέν ἐστι καὶ βαρεῖα , οὐρητικὴ δὲ καὶ δύσπεπτος ·
ταριχευθεῖσα δὲ κυβίῳ ὁμοίως εὐκοίλιος καὶ λεπτυντική ·
ἡ δὲ μείζων συνοδοντὶς καλεῖται .
ἀναλογῶν μέντοι ὁ χελιδονίας τῇ πηλαμύδι σκληρότερός ἐστιν .
ἡ δὲ χελιδών , ἡ τῷ πουλύπῳ ἐοικυῖα , ἔχει τὸ ἀφ αὑτῆς ὑγρὸν εὔχροιαν ποιοῦν καὶ κινοῦν αἷμα .
ὁ δὲ ὄρκυνος βορβορώδης ·
καὶ ὁ μείζων προσέοικε τῷ χελιδονίᾳ κατὰ τὴν σκληρότητα , τὰ δὲ ὑπογάστρια αὐτοῦ καὶ ἡ κλεὶς εὔστομα καὶ ἁπαλά .
οἱ δὲ κοσταὶ λεγόμενοι ταριχευθέντες εἰσὶ μέσοι .
ξανθίας δ ἐπὶ ποσὸν βρωμώδης ἐστὶν καὶ ἁπαλώτερος τοῦ ὀρκύνου .
ταῦτα μὲν οὖν ὁ Δίφιλος εἴρηκεν .
ὁ δὲ Ἀθηναῖος Μνησίθεος ἐν τῷ περὶ ἐδεστῶν τῶν μειζόνων φησὶν ἰχθύων γένος ὑφ ὧν μὲν καλεῖσθαι τμητόν , ὑπ ἄλλων δὲ πελάγιον , οἷον χρυσόφρυς καὶ γλαύκους καὶ φάγρους .
εἰσὶ δὲ δυσκατέργαστοι ·
κατεργασθέντες δὲ πολλαπλασίαν τροφὴν παρέχουσι .
τὸ δὲ τῶν λεπιδωτῶν γένος , οἷον θύννων , σκόμβρων , θυννίδων , γόγγρων καὶ τῶν τοιούτων , συμβαίνει τούτοις καὶ ἀγελαίοις εἶναι .
τὰ μὲν οὖν μή τε καθ αὑτὰ φαινόμενα μή τ ἐν ταῖς ἀγέλαις ἐκφερόμενα μᾶλλόν ἐστιν εὔπεπτα , οἷον γόγγροι καὶ καρχαρίαι καὶ τὰ τοιαῦτα .
τὰ δὲ ἀγελαῖα γένη τῶν ἰχθύων τούτων τὴν μὲν ἐδωδὴν ἡδεῖαν ἔχει  πίονα γάρ ἐστι  , βαρεῖαν δὲ καὶ δυσκατέργαστον .
διὸ καὶ ταριχεύεσθαι δύναται μάλιστα καί ἐστι τῶν ταριχηρῶν βέλτιστα γένη ταῦτα .
χρήσιμοι δ εἰσὶν ὀπτοί ·
τήκεται γὰρ τὸ πιμελῶδες αὐτῶν .
τὰ δὲ καλούμενα δαρτὰ τὸ μὲν ὅλον ἐστὶν ὅσα τραχεῖαν ἔχει τὴν ἐπίφυσιν τοῦ δέρματος , οὐ λεπίσιν , ἀλλ οἷον ἔχουσιν αἱ βατίδες καὶ ῥῖναι .
ταῦτα δὲ πάντα ἐστὶ μὲν εὔθρυπτα , οὐκ εὐώδη δέ ·
καὶ τροφὰς ἐμποιεῖ τοῖς σώμασιν ὑγράς , ὑπάγει δὲ καὶ τὰς κοιλίας μάλιστα πάντων τῶν ἑψομένων ἰχθύων ·
τὰ δὲ ὀπτώμενα χείρονα .
τὸ δὲ τῶν μαλακίων γένος , οἷον πολυπόδων τε καὶ σηπιῶν καὶ τῶν τοιούτων , τὴν μὲν σάρκα δύσπεπτον ἔχει ·
διὸ καὶ πρὸς ἀφροδισιασμοὺς ἁρμόττουσιν .
αὐτοὶ μὲν γάρ εἰσι πνευματώδεις , ὁ δὲ τῶν ἀφροδισιασμῶν καιρὸς πνευματώδους προσδεῖται διαθέσεως .
βελτίω δὲ ταῦτα γίνεται ἑψηθέντα .
τὰς γὰρ ὑγρότητας ἔχει πονηράς ·
ἰδεῖν γοῦν ἔστιν οἵας ἀφίησιν πλυνόμενα ·
ταύτας οὖν ἡ ἕψησις ἐκκαλεῖται τῆς σαρκός .
μαλακῆς γὰρ τῆς πυρώσεως καὶ μεθ ὑγροῦ διδομένης οἱονεὶ πλύσις τις αὐτῶν γίνεται .
τὰ δ ὀπτώμενα καταξηραίνει τὰς ὑγρότητας ·
ἔτι δὲ καὶ τῆς σαρκὸς αὐτῶν φύσει σκληρᾶς οὔσης κατὰ λόγον οὕτως ἔχει γίνεσθαι αὐτά .
ἀφύαι δὲ καὶ μεμβράδες καὶ τριχίδες καὶ τ ἄλλα ὅσων συγκατεσθίομεν τὰς ἀκάνθας , ταῦτα πάντα τὴν πέψιν φυσώδη ποιεῖ , τὴν δὲ τροφὴν δίδωσιν ὑγράν .
τῆς οὖν πέψεως οὐχ ὁμαλιζούσης , ἀλλὰ τῶν μὲν σαρκῶν ἄγαν ταχὺ πεττομένων , τῆς δὲ ἀκάνθης σχολῇ διαλυομένης  καὶ γὰρ ἅμα αἱ ἀφύαι καθ αὑτὰς ἀκανθώδεις  ἐμποδισμὸς αὐτῶν ἑκατέρου γίγνεται περὶ τὴν κατεργασίαν , εἶτα φῦσαι μὲν ἀπὸ τῆς πέψεως , ὑγρασίαι δὲ ἀπὸ τῆς τροφῆς συμβαίνουσι .
βελτίω δ ἐστὶν ἑψόμενα , τῆς δὲ κοιλίας ἐστὶν ἀνωμάλως ὑπακτικά .
τὰ δὲ καλούμενα πετραῖα , κωβιοὶ καὶ σκορπίοι καὶ ψῆτται καὶ τὰ ὅμοια , τοῖς τε σώμασιν ἡμῶν ξηράν τε δίδωσι τροφήν  εὔογκα δ ἐστὶ καὶ τρόφιμα καὶ πέττεται ταχέως καὶ οὐκ ἐγκαταλείπει περιττώματα πολλα  πνευμάτων τε οὔκ ἐστι περιποιητικά .
γίνεται δ εὐπεπτότερον ἅπαν ὄψον ταῖς σκευασίαις ἁπλῶς ἀρτυθέν ·
τὰ δὲ πετραῖα καὶ τῇ ἡδονῇ ἁπλῶς σκευασθέντα .
τούτοις δ ὅμοιόν ἐστι γένος τὸ καλούμενον μαλακόσαρκον , κίχλαι καὶ κόσσυφοι καὶ τὰ ὅμοια .
ἐστὶ δὲ ὑγρότερα μὲν ταῦτ ἐκείνων , πρὸς δὲ τὰς ἀναλήψεις ἀπόλαυσιν ἔχει πλείω .
τῆς μὲν κοιλίας καὶ τῆς οὐρήσεως ὑπακτικώτερα ταῦτ ἐστὶν ἐκείνων διὰ τὸ καὶ τὰς σάρκας ὑγροτέρας καὶ πλείους ἔχειν τῶν προειρημένων .
χρὴ δὲ ἐὰν μὲν τὴν κοιλίαν βούληταί τις ὑπάγειν , ἕψοντα διδόναι ·
μετρίως δὲ ἐχούσης ὀπτηθέντα γίνεται τρόφιμα .
πρὸς δὲ τὰς οὐρήσεις ἀμφοτέρως σκευασθέντα χρήσιμα .
οἱ δὲ τόποι τῆς θαλάσσης , ὅπου ποταμοὶ καὶ λίμναι συμβάλλουσιν , ἔτι δὲ πελάγη μεγάλα καὶ κόλποι θαλάττης εἰσίν , ἐνταῦθα μὲν πάντες οἱ ἰχθύες εἰσὶν ὑγρότεροι καὶ μᾶλλον πίονες ὑπάρχουσι ·
καὶ ἐσθίεσθαι μέν εἰσιν ἡδίους , πρὸς δὲ τὴν πέψιν καὶ τροφὴν γίνονται χείρους .